**รายงานการประชุมคณะกรรมการประจำคณะวิศวกรรมศาสตร์**

**ครั้งที่ 91-8/2562**

**วันพฤหัสบดีที่ 2** พฤษภาคม 2562

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. ศ.อภิรัฐ ศิริธราธิวัตร คณบดี ประธาน
2. รศ.ชินะวัฒน์ มุกตพันธุ์ รองคณบดีฝ่ายบริหาร
3. ผศ.ชัยยันต์ จันทร์ศิริ รองคณบดีฝ่ายแผนยุทธศาสตร์และพัฒนาคุณภาพ
4. รศ.กานดา สายแก้ว รองคณบดีฝ่ายวิจัยและบัณฑิตศึกษา
5. รศ.ลัดดา ตันวาณิชกุล รองคณบดีฝ่ายวิเทศสัมพันธ์และสื่อสารองค์กร
6. อ.จารุพล สุริยวนากุล รองคณบดีฝ่ายพัฒนานักศึกษา
7. รศ.จีรนุช เสงี่ยมศักดิ์ หัวหน้าสาขาวิชาวิศวกรรมไฟฟ้า
8. รศ.สมชาย ชวนอุดม หัวหน้าสาขาวิชาวิศวกรรมเกษตร
9. อ.สมศักดิ์ หอมดี หัวหน้าสาขาวิชาวิศวกรรมอุตสาหการ
10. รศ.พิเชษฐ เชี่ยวธนะกุล หัวหน้าสาขาวิชาวิศวกรรมคอมพิวเตอร์
11. รศ.วินัย ศรีอำพร กรรมการผู้ทรงคุณวุฒิ
12. นายทองปาน สุนทรารักษ์ ผู้อำนวยการกองบริหารงานคณะวิศวกรรมศาสตร์ กรรมการและเลขานุการ

**ผู้เข้าร่วมประชุม**

1. รศ.เฉลิมชัย พาวัฒนา หัวหน้าสาขาวิชาวิศวกรรมโยธา
2. รศ.สุธาสินี เนรมิตตกพงศ์ หัวหน้าสาขาวิชาวิศวกรรมเคมี
3. ผศ.ธัญลักษณ์ ราษฎร์ภักดี หัวหน้าสาขาวิชาวิศวกรรมสิ่งแวดล้อม
4. นายภาณุพงศ์ ต.ประเสริฐ ผู้ช่วยเลขานุการ
5. นางสาวมาริษา นันสมบัติ ผู้ช่วยเลขานุการ

**ผู้ไม่มาประชุมเนื่องจากติดภารกิจอื่น**

1. รศ.ขนิษฐา คำวิลัยศักดิ์ รองคณบดีฝ่ายวิชาการ
2. รศ.ธนากร วงศ์วัฒนาเสถียร กรรมการผู้ทรงคุณวุฒิ

**เริ่มประชุมเวลา 13.30 น.**

เมื่อครบองค์ประชุมแล้ว ประธานได้กล่าวเปิดการประชุมและดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

**1.1 ศูนย์ออโตเมชั่นและนวัตกรรม OMRON Automation Centre (ATC)**

ประธานได้แจ้งที่ประชุมว่า ตามที่บริษัท ออมรอน อีเลคทรอนิคส์ จำกัด ผู้ผลิตสินค้าอุปกรณ์ อีเลคทรอนิคส์ ระบบควบคุมอัตโนมัติและหุ่นยนต์อุตสาหกรรม ได้จัดตั้งศูนย์ออโตเมชั่นและนวัตกรรม OMRON Automation Centre (ATC) ในประเทศไทย ซึ่งได้รวบรวมเทคโนโลยีในระบบอัตโนมัติต่าง ๆ จึงขอเชิญคณะฯ เข้าเยี่ยมชมศูนย์ดังกล่าวข้างต้น จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระ การประชุม

**ที่ประชุมรับทราบ**

**1.2 ส่งผลการรับรองหลักสูตร TABEE ให้กับฝ่ายวิชาการเพื่อดำเนินการเผยแพร่หลักสูตร ที่มีคุณภาพและมาตรฐาน ตามกรอบมาตรฐานคุณวุฒิระดับอุดมศึกษาแห่งชาติ (TQR : Thai Qualifications Register)**

รองคณบดีฝ่ายแผนยุทธศาสตร์และพัฒนาคุณภาพได้แจ้งที่ประชุมว่า ตามที่หลักสูตรวิศวกรรมศาสตรบัณฑิต สาขาวิชาวิศวกรรมอุตสาหการ เป็นหลักสูตรแรกและหลักสูตรเดียวด้านวิศวกรรมอุตสาหการ ในประเทศไทยที่ได้รับการรับรองมาตรฐานคุณภาพการศึกษาที่เน้นผลลัพธ์การเรียนรู้ (Outcome Based Education; OBE) หรือ TABEE (Thailand Accreditation Board for Engineering Education) จากสภาวิศวกร เพื่อเป็นการเผยแพร่หลักสูตรที่มีคุณภาพและมาตรฐาน ตามกรอบมาตรฐานคุณวุฒิระดับอุดมศึกษาแห่งชาติ (TQR : Thai Qualifications Register) หลักสูตรวิศวกรรมศาสตรบัณฑิต สาขาวิชาวิศวกรรมอุตสาหการ จึงขอให้คณะฯ แจ้งฝ่ายประกันคุณภาพหรือฝ่ายวิชาการของมหาวิทยาลัย เพื่อดำเนินการเผยแพร่หลักสูตรดังกล่าวข้างต้น จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.3 แนวทางการบริหารอัตราว่าง พนักงานมหาวิทยาลัยงบประมาณแผ่นดิน**

รองคณบดีฝ่ายแผนยุทธศาสตร์และพัฒนาคุณภาพได้แจ้งที่ประชุมว่า ตามที่กองยุทธศาสตร์ได้แจ้งแนวทางการบริหารอัตราว่าง พนักงานมหาวิทยาลัยงบประมาณแผ่นดิน ตามมติที่ประชุมคณะกรรมการบริหารงานบุคคล ประจำมหาวิทยาลัยขอนแก่น (ก.บ.ม.) ในคราวประชุมครั้งที่ 2/2562 เมื่อวันที่ 6 มีนาคม 2562 ดังนี้

1. กรอบที่ได้รับจัดสรรก่อนปีงบประมาณ พ.ศ. 2562 ให้เปิดรับสมัคร/คัดเลือก และบรรจุให้แล้วเสร็จภายในวันที่ 30 กันยายน 2562
2. กรอบที่ได้รับจัดสรรตั้งแต่ปีงบประมาณ พ.ศ. 2562 เป็นต้นไป ให้นับจากวันที่กองยุทธศาสตร์แจ้งผลการอนุมัติ จนครบระยะเวลา 1 ปี

จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.4 ผลการพิจารณารับรองผลการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้แจ้งที่ประชุมว่า ด้วยฝ่ายวิจัยและบัณฑิตศึกษาได้จัดทำหนังสือเวียนคณะกรรมการประจำคณะฯ เพื่อพิจารณารับรองผลการศึกษา ระดับบัณฑิตศึกษา ประจำ ภาคการศึกษาปลาย ปีการศึกษา 2561 จำนวน 5 รายวิชา ตามหนังสือ ที่ มข 0301.3.1.5/ว 712 เมื่อวันที่ 25 เมษายน 2562 (เวียนครั้งที่ 5/2562) นั้น ปรากฏว่าไม่มีข้อทักท้วงแต่ประการใด จึงถือว่าคณะกรรมการประจำคณะฯ มีมติรับรองผลการศึกษา จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**ระเบียบวาระที่ 2 รับรองรายงานการประชุมคณะกรรมการประจำคณะฯ ครั้งที่ 90-7/2562 เมื่อ วันพฤหัสบดีที่ 18 เมษายน 2562**

ที่ประชุมมีมติรับรองรายงานการประชุมคณะกรรมการประจำคณะฯ ครั้งที่ 90-7/2562 โดยไม่มีการแก้ไข

**ระเบียบวาระที่ 3 เรื่องสืบเนื่องจากการประชุมครั้งก่อน**

**3.1 เรื่องสืบเนื่องวาระที่ 3.1 เรื่องสืบเนื่องวาระที่ 5.1 การเสนอชื่อผู้สมควรดำรงตำแหน่งนายกสภามหาวิทยาลัยขอนแก่น และกรรมการสภามหาวิทยาลัยผู้ทรงคุณวุฒิ ในคราวประชุมครั้งที่ 89-6/2562 เมื่อวันที่ 4 เมษายน 2562 ในคราวประชุมครั้งที่ 90-7/2562 เมื่อวันที่ 18 เมษายน 2562**

ประธานได้เสนอต่อที่ประชุมว่า เพื่อให้การดำเนินการสรรหานายกสภามหาวิทยาลัยขอนแก่น และกรรมการสภามหาวิทยาลัยผู้ทรงคุณวุฒิเป็นไปตามข้อบังคับมหาวิทยาลัยขอนแก่น ว่าด้วย การสรรหานายกสภามหาวิทยาลัยขอนแก่น พ.ศ. 2559 และข้อบังคับมหาวิทยาลัยขอนแก่น ว่าด้วย การสรรหากรรมการสภามหาวิทยาลัยผู้ทรงคุณวุฒิ พ.ศ. 2559 จึงเสนอที่ประชุมเพื่อพิจารณาเสนอชื่อผู้สมควรได้รับการพิจารณาให้ดำรงตำแหน่งนายกสภามหาวิทยาลัยขอนแก่น และกรรมการสภามหาวิทยาลัยผู้ทรงคุณวุฒิ ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบให้เสนอชื่อผู้มีรายนามดังต่อไปนี้เป็นผู้สมควรได้รับการพิจารณาให้ดำรงตำแหน่งนายกสภามหาวิทยาลัยขอนแก่น และกรรมการสภามหาวิทยาลัยผู้ทรงคุณวุฒิ**

**ตำแหน่งนายกสภามหาวิทยาลัยขอนแก่น**

|  |  |  |
| --- | --- | --- |
| **ลำดับ** | **ชื่อ-สกุล** | **ตำแหน่ง** |
| **1** | **ศาสตราจารย์ นพ.เกษม วัฒนชัย** | **อดีต รมต.กระทรวงศึกษาธิการ / องคมนตรี** |
| **2** | **ศาสตราจารย์ นพ.สุทธิพร จิตต์มิตรภาพ** | **อดีตเลขาธิการ สำนักงานคณะกรรมการวิจัยแห่งชาติ และนายกสภามหาวิทยาลัยกาฬสินธุ์** |

**ตำแหน่งกรรมการสภามหาวิทยาลัยผู้ทรงคุณวุฒิ**

| **ความเชี่ยวชาญ** | **ชื่อ-สกุล** | **ตำแหน่ง** |
| --- | --- | --- |
| **ด้านบริหารจัดการองค์กร** | 1. **รองศาสตราจารย์ ดร.ธนชาติ นุ่นนนท์** | **ผู้อำนวยการสถาบันไอเอ็มซี** |
|  | **2. ศาสตราจารย์ เกียรติคุณ ดร.สุมนต์ สกลไชย** | **กรรมการสภามหาวิทยาลัย ผู้ทรงคุณวุฒิ** |
|  | **3. ศาสตราจารย์ ดร.สิทธิชัย โภไคยอุดม** | **อดีตรัฐมนตรีกระทรวงเทคโนโลยีสารสนเทศและการสื่อสาร** |
| **ด้านการศึกษาวิจัยและนวัตกรรม** | **1. ศาสตราจารย์ ดร.วัลลภ สุระกำพลธร** | **อดีตกรรมการบริหาร ศูนย์เทคโนโลยีอิเล็กทรอนิกส์และคอมพิวเตอร์แห่งชาติ**  **(เนคเทค) อดีตผู้อำนวยการสถาบันวิทยาศาสตร์และเทคโนโลยีชั้นสูง (THAIST)** |
|  | **2. ศาสตราจารย์ นพ.สุรศักดิ์ ฐานีพานิชสกุล** | **ที่ปรึกษาคณะผู้บริหารวิทยาลัยวิทยาศาสตร์สาธารณสุข**  **จุฬาลงกรณ์มหาวิทยาลัย** |
|  |
|  |
|  | **3. ศาสตราจารย์วิชัย บุญแสง** | **อดีตผู้อำนวยการฝ่ายวิชาการ สำนักงานกองทุนสนับสนุนการวิจัย** |
| **ด้านกฎหมาย** | **1. ดร.วิชัย ธัญญพาณิชย์** | **อดีตอธิบดีอัยการภาค 4** |
|  | **2. ศาสตราจารย์วุฒิสาร ตันไชย** | **เลขาธิการสถาบันพระปกเกล้า** |
| **ความเชี่ยวชาญ** | **ชื่อ-สกุล** | **ตำแหน่ง** |
| **ด้านบริหาร**  **งานบุคคล** | **1. นายกานต์ ตระกูลฮุน** | **กรรมการอิสระของบริษัท อินทัช โฮลดิ้งส์ จำกัด (มหาชน) และบริษัทกรุงเทพดุสิตเวชการ จำกัด (มหาชน)** |
| **ด้านบริหารการเงินทรัพย์สิน**  **และการลงทุน** | **1. นายอัยยวัฒน์ ศรีวัฒนประภา** | **กรรมการบริหารบริษัท คิงเพาเวอร์** |
|  | **2. นางเกศรา มัญชุศรี** | **กรรมการและผู้จัดการตลาดหลักทรัพย์แห่งประเทศไทย**  **กรรมการสหพันธ์ตลาดหลักทรัพย์นานาชาติ (WFE)** |
|  | **3. นายวิทูร สุริยวนากุล** | **ประธานคณะกรรมการบริหาร และประธานเจ้าหน้าที่บริหาร**  **บมจ.สยามโกลบอลเฮ้าส์** |
| **ด้านพัฒนาสังคม พลังงาน** | **1. นายอภิสิทธิ์ รุจิเกียรติกำจร** | **ประธานกรรมการ บมจ. พีเออี (ประเทศไทย)** |
| **และสิ่งแวดล้อม** | **2. แพทย์หญิงนลินี ไพบูลย์** | **ประธานกรรมการบริษัท กีฟฟารีน สกายไลน์ ยูนิตี้ จำกัด** |
| **ด้านการต่างประเทศ** | **1. นางกอบกาญจน์ วัฒนวรางกูร** | **ประธานกรรมการในคณะกรรมการบริหารการพัฒนาพิงคนคร**  **อดีตรัฐมนตรีกระทรวงการท่องเที่ยวและกีฬา** |

**ทั้งนี้ ให้ฝ่ายบริหารดำเนินการต่อไป**

**3.2 เรื่องสืบเนื่องวาระที่ 1.1 แนวทางให้ข้อเสนอแนะในการปรับปรุงประกาศ ก.บ.ม. (ฉบับที่ 5/2558) ในคราวประชุม ครั้งที่ 90-7/2562 เมื่อวันที่ 18 เมษายน 2562 (วาระเพิ่มเติม)**

คณบดีได้เสนอต่อที่ประชุมว่า ด้วยกองทรัพยากรบุคคลได้แจ้งให้คณะวิศวกรรมศาสตร์ เสนอแนะแนวทางในการปรับปรุงประกาศคณะกรรมการบริหารงานบุคคล ประจำมหาวิทยาลัยขอนแก่น (ฉบับที่ 5/2558) เรื่อง หลักเกณฑ์วิธีการจ้าง เงื่อนไขการจ้าง พนักงานมหาวิทยาลัยและลูกจ้างของมหาวิทยาลัย โดยเฉพาะข้อ 6 และข้อ 15 โดยให้พนักงานมหาวิทยาลัยประเภทวิชาการร่วมเสนอแนะแนวทางในการปรับปรุงแก้ไขประกาศดังกล่าว และให้ผ่านมติที่ประชุมคณะกรรมการประจำส่วนงาน ซึ่ง คณะฯได้แจ้งเวียนให้พนักงานมหาวิทยาลัยประเภทวิชาการ พิจารณาเสนอแนะแนวทางในการปรับปรุงแก้ไขประกาศดังกล่าวเรียบร้อยแล้ว จึงใคร่ขอสรุปข้อเสนอแนะและเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อเสนอแนะเพิ่มเติมคือ ไม่ควรยกเว้นการนับระยะเวลาในการยื่นขอกำหนดตำแหน่งทางวิชาการ หรือการแต่งตั้งให้ดำรงตำแหน่งผู้ช่วยศาสตราจารย์ หรือตำแหน่งรองศาสตราจารย์ กรณีที่พนักงานมหาวิทยาลัยได้รับแต่งตั้งให้ดำรงตำแหน่งประเภทบริหาร ทั้งนี้ ให้ฝ่ายบริหารดำเนินการต่อไป**

**ระเบียบวาระที่ 4 เรื่องค้างพิจารณา - ไม่มี –**

**ระเบียบวาระที่ 5 เรื่องเสนอเพื่อพิจารณา**

**5.1 ขอความอนุเคราะห์ในการใช้สถานที่เพื่อจัดการเรียนการสอนชั่วคราว**

ประธานได้เสนอต่อที่ประชุมว่า เมื่อวันที่ 22 เมษายน 2562 ได้เกิดพายุฤดูร้อน พัดรุนแรง เป็นเหตุให้ผนังอาคารโรงเรียนเพ็ญบุรีได้รับความเสียหาย และไม่สามารถซ่อมแซมได้ทันการเปิดภาคเรียน ที่ 1 ปีการศึกษา 2562 ทำให้จำเป็นต้องหาห้องเรียนชั่วคราวสำหรับใช้ในการเรียนการสอน ซึ่งเมื่อ ทางโรงเรียนฯ หารือกับศึกษาธิการจังหวัดขอนแก่นแล้ว เห็นว่า คณะฯ มีห้องเรียนภายในอาคาร 50 ปี วิศวะรวมใจ ที่เพียงพอต่อการจัดการเรียนการสอนให้กับเด็กนักเรียน โดยต้องการใช้ทั้งหมดจำนวน 12 ห้อง ในระหว่างที่โรงเรียนฯ ดำเนินการปรับปรุงอาคารเรียน จนกว่าการปรับปรุงอาคารจะแล้วเสร็จและได้รับอนุมัติจากกระทรวงศึกษาธิการให้พร้อมเปิดทำการเรียนการสอนอีกครั้งหนึ่ง ทั้งนี้ โรงเรียนฯ ยินดีบริจาคเงินเพื่อส่งเสริมกิจกรรมของคณะฯ เป็นจำนวนเดือนละ 150,000 บาท หรือตามที่คณะฯ เห็นสมควร จึงเสนอ ที่ประชุมเพื่อพิจารณา ดังรายละเอียดตามเอกสารประกอบวาระการประชุม

รองคณบดีฝ่ายบริหารได้แจ้งที่ประชุมเพิ่มเติมถึงแบบแปลนอาคาร 50 ปี วิศวะรวมใจ และรายละเอียดของพื้นที่และห้องที่ทางโรงเรียนฯ ต้องการใช้ ดังรายละเอียดตามสารสนเทศประกอบวาระการประชุม

**มติ ที่ประชุมพิจารณาแล้วเล็งเห็นว่าอาคาร 50 ปี วิศวะรวมใจ ไม่ได้ออกแบบให้ใช้งานสำหรับเด็กอายุต่ำกว่า 18 ปี และได้คำนึงถึงความปลอดภัยของนักเรียนโรงเรียนเพ็ญบุรีเป็นสำคัญ จึงไม่สามารถอนุมัติให้ใช้อาคาร 50 ปี วิศวะรวมใจ เพื่อจัดการเรียนการสอนได้ ทั้งนี้ ให้ฝ่ายเลขานุการดำเนินการต่อไป**

**5.2 รายงานผลการคัดเลือกพนักงานมหาวิทยาลัย ตำแหน่งอาจารย์ (ปฏิบัติงานที่สาขาวิชาวิศวกรรมโยธา)**

รองคณบดีฝ่ายบริหารได้เสนอต่อที่ประชุมว่า ตามประกาศมหาวิทยาลัยขอนแก่น (ฉบับที่ 578/2562) ลงวันที่ 22 กุมภาพันธ์ 2562 มหาวิทยาลัยได้ประกาศรับสมัครคัดเลือกบุคคลเข้าปฏิบัติงาน เป็นพนักงานมหาวิทยาลัยตำแหน่งอาจารย์ สังกัดคณะวิศวกรรมศาสตร์ เลขประจำตำแหน่ง 5751 นั้น บัดนี้ คณะกรรมการคัดเลือกบุคคลเข้าปฏิบัติงานเป็นพนักงานมหาวิทยาลัยของมหาวิทยาลัย ตำแหน่งอาจารย์ ตามคำสั่งคณะวิศวกรรมศาสตร์ ที่ 163/2562 ลงวันที่ 15 กุมภาพันธ์ 2562 ได้ดำเนินการคัดเลือกบุคคลเข้าปฏิบัติงานฯ เมื่อวันที่ 19 เมษายน 2562 เรียบร้อยแล้ว ผลปรากฏว่า นายอำพล วงศ์ษา เป็นผู้ผ่านการคัดเลือกดังกล่าว ดังนั้น เพื่อให้เป็นไปตามข้อ 8 (8.4) แห่งประกาศคณะกรรมการบริหารงานบุคคลประจำมหาวิทยาลัยขอนแก่น (ฉบับที่ 1/2561) เรื่อง หลักเกณฑ์ วิธีการสรรหาและคัดเลือกบุคคลเข้าปฏิบัติงานในมหาวิทยาลัยขอนแก่น จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**5.3 นักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยมีนักศึกษาระดับบัณฑิตศึกษา ได้เรียนครบหลักสูตรประจำภาคการศึกษาปลาย ปีการศึกษา 2561 จำนวน 8 คน โดยผ่านการตรวจสอบความถูกต้องจากสาขาวิชาและได้รับความเห็นชอบจากคณะกรรมการบัณฑิตศึกษา คณะวิศวกรรมศาสตร์ โดยวิธีเวียนครั้งที่ 7/2562 เมื่อวันที่ 22 เมษายน 2562 และครั้งที่ 8/2562 เมื่อวันที่ 29 เมษายน 2562 เรียบร้อยแล้วดังนี้

**หลักสูตรวิศวกรรมศาตรมหาบัณฑิต (วศ.ม.)**

- สาขาวิชาวิศวกรรมโยธา แผน ก แบบ ก 2 จำนวน 3 คน

- สาขาวิชาวิศวกรรมเครื่องกล แผน ก แบบ ก 2 จำนวน 1 คน

- สาขาวิชาวิศวกรรมเคมี แผน ก แบบ ก 2 จำนวน 1 คน

- สาขาวิชาวิศวกรรมพลังงาน แผน ข จำนวน 1 คน

**หลักสูตรดุษฎีบัณฑิต (ปร.ด.)**

- สาขาวิชาวิศวกรรมไฟฟ้า แบบ 1.1 จำนวน 1 คน

- สาขาวิชาวิศวกรรมเกษตร แบบ 1.1 จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.4 นักศึกษาสำเร็จการศึกษา**

รองคณบดีฝ่ายพัฒนานักศึกษาได้เสนอต่อที่ประชุมแทนรองคณบดีฝ่ายวิชาการว่าด้วยมีนักศึกษา ของคณะวิศวกรรมศาสตร์ ได้เรียนครบหลักสูตรวิศวกรรมศาสตรบัณฑิต (วศ.บ.) ประจำภาคการศึกษาปลาย ปีการศึกษา 2561 จำนวน 1 คน สังกัดสาขาวิชาวิศวกรรมโยธา ซึ่งได้ผ่านการตรวจสอบความถูกต้อง จากงานพัฒนาวิชาการและพัฒนานักศึกษาเรียบร้อยแล้ว โดยผ่านการกลั่นกรองของคณะกรรมการวิชาการ คณะวิศวกรรมศาสตร์ ในคราวประชุมครั้งที่ 42-7/2562 เมื่อวันที่ 25 เมษายน 2562 เรียบร้อยแล้ว จึงเสนอที่ประชุมเพื่อพิจารณาดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.5 ปรับระดับคะแนน กรณีเปลี่ยนแผนการศึกษา**

รองคณบดีฝ่ายพัฒนานักศึกษาได้เสนอต่อที่ประชุมแทนรองคณบดีฝ่ายวิชาการว่า ด้วยนักศึกษาสาขาวิชาวิศวกรรมเกษตร จำนวน 3 คน ได้ลงทะเบียนเรียนรายวิชา 193398 AGRICULTURAL ENGINEERING PRE-PROJECT ประจำภาคการศึกษาปลาย ปีการศึกษา 2560 ต่อมานักศึกษามีความประสงค์จะเข้าฝึกสหกิจศึกษา เพื่อให้เป็นไปตามหลักสูตรนักศึกษาฝึกสหกิจศึกษาได้รับยกเว้น ไม่ต้องลงทะเบียนเรียนรายวิชาดังกล่าว ซึ่งที่ประชุมคณะกรรมการวิชาการ คณะวิศวกรรมศาสตร์ ในคราวประชุมครั้งที่ 42-7/2562 เมื่อวันที่ 25 เมษายน 2562 พิจารณาแล้วมีมติให้ปรับระดับคะแนนเป็น S จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.6 เปิดรายวิชาใหม่ ระดับปริญญาตรี**

รองคณบดีฝ่ายพัฒนานักศึกษาได้เสนอต่อที่ประชุมแทนรองคณบดีฝ่ายวิชาการว่า ด้วยสาขาวิชาวิศวกรรมสิ่งแวดล้อมมีความประสงค์ขออนุมัติเปิดรายวิชาใหม่ ระดับปริญญาตรี สำหรับนักศึกษาชั้นปีที่ 1 หมวดวิชาเฉพาะ กลุ่มวิชาชีพเลือกเรียน จำนวน 1 รายวิชา ซึ่งได้ผ่านความเห็นชอบจากที่ประชุมคณะกรรมการวิชาการ คณะวิศวกรรมศาสตร์ ในคราวประชุมครั้งที่ 42-7/2562 เมื่อวันที่ 25 เมษายน 2562 เรียบร้อยแล้ว คือ รายวิชา EN611501 วิศวกรรมสิ่งแวดล้อมขั้นแนะนำ (Introduction to Environmental Engineering) 2(2-0-4) จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบในหลักการ โดยมีข้อเสนอแนะให้แก้ไขแบบ มคอ. 3 หน้าที่ 5 จาก “...ประเมิณ...” แก้ไขเป็น “...ประเมิน...” ทุกแห่ง และ จาก “...อีเมล์...” แก้ไขเป็น “...อีเมล...” ทั้งนี้ ให้หลักสูตรปรับเพิ่มหน่วยกิตเป็น 3 หน่วยกิต โดยเพิ่มเติมเนื้อหารายวิชาให้ครอบคลุมมากยิ่งขึ้น และให้ฝ่ายวิชาการดำเนินการต่อไป**

**5.7 นักศึกษาฝ่าฝืนระเบียบฯ ว่าด้วย การสอบประจำภาคของนักศึกษา**

วาระลับ

**5.8 การเบิกจ่ายค่าตอบแทนคณะกรรมการบริหารหลักสูตร**

ประธานได้เสนอต่อที่ประชุมว่า ด้วยหลักสูตรวิศวกรรมศาสตรมหาบัณฑิต สาขาวิชาวิศวกรรมการจัดการอุตสาหกรรมและโลจิสติกส์ โครงการพิเศษ ได้ขอให้คณะฯ ดำเนินการเบิกจ่ายค่าตอบแทนคณะกรรมการบริหารหลักสูตร ตามประกาศมหาวิทยาลัยขอนแก่น ฉบับที่ 310/2556 เรื่อง ค่าใช้จ่ายในการจัดการหลักสูตรโครงการพิเศษ คณะวิศวกรรมศาสตร์ ตั้งแต่เดือนกรกฎาคม 2561 จนถึงปัจจุบัน เพื่อให้เป็นไปตามประกาศดังกล่าวข้างต้น จึงเสนอที่ประชุมเพื่อพิจารณา ดังรายละเอียดตามเอกสารประกอบ วาระการประชุม

ผู้ช่วยศาสตราจารย์คมกฤช ปิติฤกษ์ ประธานกรรมการบริหารหลักสูตรวิศวกรรมศาสตรมหาบัณฑิต สาขาวิชาวิศวกรรมการจัดการอุตสาหกรรมและโลจิสติกส์ ได้เข้าชี้แจงรายละเอียดเกี่ยวกับเหตุผลความจำเป็นในการดำเนินการเบิกจ่ายค่าตอบแทนคณะกรรมการบริหารหลักสูตรต่อที่ประชุม

รองคณบดีฝ่ายวิจัยและบัณฑิตศึกษาได้แจ้งที่ประชุมเพิ่มเติมถึงประมาณการงบประมาณค่าใช้จ่ายของหลักสูตรที่จำเป็นต้องใช้ประจำปีงบประมาณ พ.ศ. 2562 ซึ่งปรากฏว่างบประมาณคงเหลือของหลักสูตรไม่เพียงพอต่อการดำเนินการเบิกจ่ายค่าตอบแทนคณะกรรมการบริหารหลักสูตร ประจำปีงบประมาณ พ.ศ. 2562 ในการนี้ ฝ่ายวิจัยและบัณฑิตศึกษาได้ชี้แจงรายละเอียดการงดการเบิกจ่ายค่าตอบแทนคณะกรรมการบริหารหลักสูตรวิศวกรรมศาสตรมหาบัณฑิต สาขาวิชาวิศวกรรมการจัดการอุตสาหกรรมและโลจิสติกส์ โครงการพิเศษ ในเดือนกรกฎาคม – กันยายน 2561 (ปีงบประมาณ พ.ศ. 2561) ต่อคณะกรรมการบริหารหลักสูตรเรียบร้อยแล้ว ทั้งนี้ เนื่องจากงบประมาณคงเหลือของหลักสูตร ประจำปีงบประมาณ พ.ศ. 2561 ไม่เพียงพอต่อการดำเนินการเบิกจ่ายค่าตอบแทนคณะกรรมการบริหารหลักสูตร จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติให้เบิกจ่ายค่าตอบแทนคณะกรรมการบริหารหลักสูตรได้เฉพาะในช่วงเวลาของปีงบประมาณ พ.ศ. 2562 หากงบประมาณที่หักค่าใช้จ่ายของหลักสูตรคงเหลือเพียงพอ ทั้งนี้ ให้หลักสูตรวิศวกรรมศาสตรมหาบัณฑิต สาขาวิชาวิศวกรรมการจัดการอุตสาหกรรมและโลจิสติกส์ ประมาณการงบประมาณที่จำเป็นต้องใช้หลังหักค่าใช้จ่ายของหลักสูตรอีกครั้งก่อนดำเนินการต่อไป**

**5.9 คุณสมบัติและรายชื่อคณะกรรมการคัดเลือกและสรรหาบุคคลเข้าปฏิบัติงานมหาวิทยาลัยประเภทวิชาการ (พนักงานมหาวิทยาลัย) เลขประจำตำแหน่ง 5750 (สาขาวิชาวิศวกรรมโทรคมนาคมหรือที่เกี่ยวข้อง)**

คณบดีได้เสนอต่อที่ประชุมว่า ด้วยคณะวิศวกรรมศาสตร์มีความประสงค์จะเปิดรับสมัครคัดเลือกบุคคลเข้าปฏิบัติงานเป็นพนักงานมหาวิทยาลัย ตำแหน่งอาจารย์ เลขประจำตำแหน่ง 5750 (สาขาวิชาวิศวกรรมโทรคมนาคมหรือที่เกี่ยวข้อง) เพื่อสรรหาและคัดเลือกบุคคลมาบรรจุในกรอบตำแหน่งดังกล่าว ภายในระยะเวลาที่มหาวิทยาลัยกำหนด ตามแนวทางการบริหารอัตราว่าง พนักงานมหาวิทยาลัยงบประมาณแผ่นดิน จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อกำหนดดังนี้**

**- ข้อ 1.4 “มีวุฒิปริญญาเอก ทางด้านวิศวกรรมไฟฟ้า หรือวิศวกรรมไฟฟ้าสื่อสาร หรือวิศวกรรมโทรคมนาคม หรือวิศวกรรมอิเล็กทรอนิกส์ หรือวิศวกรรมคอมพิวเตอร์และต้องสำเร็จการศึกษาจากสถาบันที่ ก.พ. รับรอง หรือสภามหาวิทยาลัยรับรอง หรือ World University Rankings by Times Higher Education (THE) อันดับเท่ากับหรือสูงกว่ามหาวิทยาลัยขอนแก่น ณ วันที่ประกาศรับสมัคร”**

**- ข้อ 1.5 “มีวุฒิพื้นฐานปริญญาตรี วิศวกรรมศาสตรบัณฑิต สาขาวิศวกรรมไฟฟ้า หรือวิศวกรรมโทรคมนาคม หรือวิศวกรรมไฟฟ้าสื่อสาร”**

**- ข้อ 1.9 “หากมีใบประกอบวิชาชีพทางวิศวกรรมไฟฟ้า หรือวิศวกรรมไฟฟ้าสื่อสาร จะพิจารณาเป็นพิเศษ”**

**- ข้อ 4 คณะกรรมการคัดเลือกประกอบด้วยผู้ที่ดำรงตำแหน่งและผู้ที่มีรายนาม ดังนี้**

**4.1 คณบดี เป็นประธานกรรมการ**

**4.2 รองคณบดีฝ่ายบริหาร เป็นกรรมการ**

**4.3 รองคณบดีฝ่ายแผนยุทธศาสตร์ เป็นกรรมการ**

**และพัฒนาคุณภาพ**

**4.4 รองศาสตราจารย์สาธิต แซ่จึง เป็นกรรมการ**

**(ผู้ทรงคุณวุฒิภายนอกส่วนงาน)**

**4.5 หัวหน้าสาขาวิชาวิศวกรรมไฟฟ้า เป็นกรรมการและเลขานุการ**

**- ข้อ 5 คณะอนุกรรมการคัดเลือกประกอบด้วยผู้ที่มีรายนาม ดังนี้**

**5.1 รองศาสตราจารย์วิระสิทธิ์ อิ่มถวิล เป็นประธานอนุกรรมการ**

**5.2 รองศาสตราจารย์อาคม แก้วระวัง เป็นอนุกรรมการ**

**5.3 อาจารย์พิรัสม์ คุณกิตติ เป็นอนุกรรมการ**

**5.4 ผู้ช่วยศาสตราจารย์อนันต์ เครือทรัพย์ถาวร เป็นอนุกรรมการ**

**5.5 ผู้ช่วยศาสตราจารย์นรารัตน์ เรืองชัยจตุพร เป็นอนุกรรมการและเลขานุการ**

**ทั้งนี้ ให้ฝ่ายบริหารดำเนินการต่อไป**

**5.10 ผลการคัดเลือกบุคคลเข้าปฏิบัติงานเป็นลูกจ้างของมหาวิทยาลัย ตำแหน่งนักวิชาการ โสตทัศนศึกษา**

รองคณบดีฝ่ายบริหารได้เสนอต่อที่ประชุมว่า ด้วยคณะกรรมการคัดเลือกบุคคลเข้าปฏิบัติงาน เป็นลูกจ้างของมหาวิทยาลัย ตำแหน่งนักวิชาการโสตทัศนศึกษา เลขประจำตำแหน่ง 1159 สังกัด คณะวิศวกรรมศาสตร์ มหาวิทยาลัยขอนแก่น ตามคำสั่งคณะวิศวกรรมศาสตร์ ที่ 155/2562 ลงวันที่ 14 กุมภาพันธ์ 2562 ได้ดำเนินการสอบคัดเลือกในตำแหน่งนักวิชาการโสตทัศนศึกษา จำนวน 1 อัตรา เรียบร้อยแล้ว เมื่อวันที่ 29 เมษายน 2562 ผลปรากฏว่า นายนครินทร์ พูลศรี เป็นผู้ได้รับการคัดเลือก จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**5.11 ผลการคัดเลือกบุคคลเข้าปฏิบัติงานเป็นลูกจ้างของมหาวิทยาลัย ตำแหน่งคนงาน**

รองคณบดีฝ่ายบริหารได้เสนอต่อที่ประชุมว่า ด้วยคณะกรรมการคัดเลือกบุคคลเข้าปฏิบัติงาน เป็นลูกจ้างของมหาวิทยาลัย ตำแหน่งคนงาน เลขประจำตำแหน่ง 4527 สังกัดคณะวิศวกรรมศาสตร์ มหาวิทยาลัยขอนแก่น ตามคำสั่งคณะวิศวกรรมศาสตร์ ที่ 157/2562 ลงวันที่ 14 กุมภาพันธ์ 2562 ได้ดำเนินการสอบคัดเลือกในตำแหน่งคนงาน เรียบร้อยแล้ว เมื่อวันที่ 29 เมษายน 2562 ผลปรากฏว่าไม่มีผู้ผ่านการคัดเลือก จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**5.12 การรับบุคคลเข้าศึกษาในระดับบัณฑิตศึกษาตลอดปี**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยสาขาวิชาวิศวกรรมเกษตร มีความประสงค์จะขอรับ Mr. CHANTHANET BOUALAPHA เข้าศึกษาต่อในหลักสูตรปรัชญาดุษฎีบัณฑิต สาขาวิชาวิศวกรรมเกษตร แบบ 1.1 โครงการพิเศษ ประจำภาคการศึกษาต้น ปีการศึกษา 2562 โดยผ่านความเห็นชอบจากคณะกรรมการบริหารหลักสูตรฯ โดยวิธีเวียน ครั้งที่ 1/2562 เมื่อวันที่ 5 เมษายน 2562 และคณะกรรมการบัณฑิตศึกษา คณะวิศวกรรมศาสตร์ โดยวิธีเวียนครั้งที่ 2/2562 เมื่อวันที่ 23 เมษายน 2562 เรียบร้อยแล้วจึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.13 การขอรับทุนสนับสนุนอาจารย์ผู้เชี่ยวชาญชาวต่างประเทศเพื่อการสอนและหรือวิจัย (International Visiting Scholar) ณ มหาวิทยาลัยขอนแก่น ประจำปีงบประมาณ พ.ศ. 2562**

รองคณบดีฝ่ายวิเทศสัมพันธ์และสื่อสารองค์กรได้เสนอต่อที่ประชุมว่า ด้วยผู้ช่วยศาสตราจารย์ สุรพล ผดุงทน ได้เสนอขอรับทุนสนับสนุนอาจารย์ผู้เชี่ยวชาญชาวต่างประเทศเพื่อการสอนและหรือวิจัย (International Visiting Scholar) ณ มหาวิทยาลัยขอนแก่น ประจำปีงบประมาณ พ.ศ. 2562 งวดที่ 2 ให้แก่ Prof. Dr. Medhat Mohamed El-Moselhy จาก Al-Azhar University สาธารณรัฐอาหรับอียิปต์ เพื่อทำวิจัยหัวข้อ Development of Hybrid Polymeric/Inorganic Ion Exchanger ระหว่างวันที่ 20 มิถุนายน – 19 กรกฎาคม 2562 เป็นจำนวนเงินทั้งสิ้น 150,000 บาท จากมหาวิทยาลัยขอนแก่น จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิเทศสัมพันธ์และสื่อสารองค์กร ดำเนินการต่อไป**

**5.14 รับรองผลการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยอาจารย์ประจำวิชา รายวิชา EN527898 THESIS สาขาวิชาวิศวกรรมเครื่องกล (จำนวน 1 รายวิชา) ได้ส่งผลการศึกษาเพื่อพิจารณารับรองผลการศึกษา ประจำภาคการศึกษาปลาย ปีการศึกษา 2561 จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**ระเบียบวาระที่ 6 เรื่องจรรยาบรรณและธรรมาภิบาล** - ไม่มี -

**ระเบียบวาระที่ 7 เรื่องอื่น ๆ**

**7.1 การจัดทำไวนิล โปสเตอร์ต้อนรับนักศึกษาใหม่**

รองคณบดีฝ่ายวิเทศสัมพันธ์และสื่อสารองค์กรได้แจ้งที่ประชุมว่า สาขาวิชาที่มีความประสงค์ จะจัดทำไวนิล โปสเตอร์เพื่อต้อนรับนักศึกษาใหม่ ประจำปีการศึกษา 2562 สามารถติดต่อได้ที่หน่วยสื่อสารองค์กร จึงแจ้งที่ประชุมเพื่อรับทราบ

**ที่ประชุมรับทราบ**

**เลิกประชุมเวลา 15.30 น.**

**(นายทองปาน สุนทรารักษ์)**

**กรรมการและเลขานุการที่ประชุมคณะฯ**

**นายภาณุพงศ์ ต.ประเสริฐ**

**นางสาวมาริษา นันสมบัติ**

**ผู้ช่วยเลขานุการที่ประชุม**